Betogings in Portland toe Biden ingesweer wordDie polisie in Portland gedurende ‘n Black Lives Matter-betoging in November 2020. (Foto: Kathryn ELSESSER / AFP) “’n Kultuur van kriminaliteit” heers na bewering in Portland in die Amerikaanse deelstaat Oregon weens voortdurende onluste in dié stad. In die mees onlangse voorval het talle betogers die dag van pres. Joe Biden se inhuldiging in Portland opgeruk en die kantore van die Demokratiese Party asook die federale immigrasiekantore gevandaliseer. Stan Pulliam, burgemeester van die stad Sandy, sowat 43 km oos van Portland, het Maandag op Fox News se America’s Newsroom gesê Portland begin “soos ’n heel ander stad lyk”. AFP berig die polisie het op 20 Januarie, enkele ure ná Biden se inhuldiging, traangas en skokgranate gebruik om betogers in Portland te verjaag. Minstens drie mense is die betrokke dag in Seattle in die Amerikaanse deelstaat Washington in hegtenis geneem nadat hulle vensters stukkend geslaan, graffiti op geboue geverf en ’n Amerikaanse vlag verbrand het. Volgens Pulliam is die onluste ŉ poging om die polisie se hulpbronne uit te dun. Die Republikeinse burgemeester vertel dat die onluste in Portland ’n vrees onder sake-eienaars ingeboesem het met sowat ’n derde wat dit selfs oorweeg om die stad oor die volgende twee jaar te verlaat. “Dit begin regtig soos ’n ander stad lyk as die stad wat ons ken en liefhet.” Pulliam vertel dat die stad verlede jaar gedurende die somer sowat 100 dae van geweld, waaronder betogings en plundering, beleef het toe Black Lives Matter-betogers oor polisiewreedheid en sistemiese rassisme betoog het. “Dit lyk of daar geen einde is nie.”